**Rokiškio grafystės gyventojai XIX a. pr.: jų vardai bei kai kurie socialiniai bendruomenių aspektai**

Gintarė Džiaugytė,

Rokiškio krašto muziejaus muziejininkė

Rokiškiui ir jo apylinkėms, kaip ir kol kas dažnam Lietuvos miestui ar miesteliui, trūksta bendruomenės gyvenimui skirtų tyrimų. Tam kelią kol kas skina tik pavienės parapijoms skirtos monografijos ar Lietuvos valsčiams skirti leidiniai. Vienas pagrindinių šaltinių tokiems tyrimams – masinio pobūdžio šaltiniai, tiksliau - bažnytiniai metrikai, dvarų inventoriai ir panašiai.

Šiuo straipsniu ir siekiama atkreipti dėmesį į Rokiškio ir jo apylinkių tyrimų galimybes bei apžvelgti kai kuriuos bendruomenės socialinius aspektus bei krikšto vardų tendencijas. Tiriamajam straipsniui pasirinkta Rokiškio Šv. apaštalo evangelisto Mato bažnyčios parapija XIX a. pr., tiksliau 1800–1825 m. dėl savo šaltinių kompleksiškumo: yra visų trijų rūšių bažnytiniai metrikai bei dvaro sukurtas šaltinis – 1825 m. inventoriai. Dėl didelės apimties apsiribota tyrimui pasirenkant po dvejus metus kas penkerių metų intervalu, t.y., 1802–1803, 1807–1808, 1812–1813, 1817–1818, 1822–1823 metus. Išskirtinesni straipsnyje minimi atvejai rasti ir kitais metais[[1]](#footnote-1). Parapijos ribos apėmė ne tik Rokiškį bei dvarą, Skemų palivarką, bet ir aplinkinius kaimus: Vyžeičius, Žydiškį, Rudelius, Laibgalius, Kovelius, Ulitėlę, Jočelius, Dargius ir kt.[[2]](#footnote-2) Naudoti dviejų rūšių – santuokos ir gimimo – metrikai[[3]](#footnote-3), kai kurią jų informaciją papildant inventorių duomenimis apie gyventojus[[4]](#footnote-4). Taigi panaudotos trys originalios metrikų knygos: Rokiškio Šv. apaštalo evangelisto Mato bažnyčios dvi gimimo metrikų (1799–1811 m. ir 1811–1826 m.) bei viena santuokos metrikų knyga (1777–1834 m.). Visos jos saugomos Rokiškio Šv. apaštalo evangelisto Mato bažnyčioje. Kaip šaltinis panaudota ir Sofijos Tyzenhauzaitės knyga apie Napoleoną I bei Aleksandrą I[[5]](#footnote-5). Straipsnyje panaudota tik kelios istoriografijos pozicijos[[6]](#footnote-6). Tai lėmė Rokiškiui skirtos istoriografijos trūkumas, o ir naudota ji siekiant suteikti daugiau paaiškinančio ar papildančio konteksto.

Šiek tiek aptariant šaltinius, reikėtų pasakyti, jog tiek bažnytiniai metrikai, tiek dvarų inventoriai XIX a. pradžioje nebuvo naujas dokumentų tipas. Abu Lietuvos teritorijoje atsiranda ir plinta XVI–XVII a. Inventoriuose be informacijos apie dvaro nekilnojamąjį ir kitą turtą, pateikiama informacija ir apie priklausomus dvarui asmenis ar dvaro turto nuomininkus. Taigi čia esama daug informacijos apie namų ūkius: šeimos vyriausiąjį, jo šeimos narius, kartu gyvenančius kampininkus, bernus, mergas, jų amžių. Metrikuose gi pateikiama informacija apie sakramentų dalyvius. Santuokų metrikuose fiksuota informacija apie sutuoktinius, santuokos liudytojus, santuokos datą, gimimo metrikuose – krikšto data, vaiko vardas, tėvai ir krikštatėviai. Šv. apaštalo evangelisto Mato bažnyčioje santuokų metrikuose vis dar nenurodomas sutuoktinių amžius, o krikšto metrikai išsiskiria tuo, jog nurodoma jau ne tik krikšto, bet ir vaiko gimimo data.

Taigi, straipsnio tikslas – apžvelgti Rokiškio Šv. apaštalo evangelisto Mato bažnyčios parapijos bendruomenės gyvenimą pasirinktais pjūviais. Tam iškelti ir keli uždaviniai: aptarti krikšto vardų naujagimiams suteikimo tendencijas, pabandyti identifikuoti bendruomenės autoritetus bei išskirti parapinės bažnyčios veikloje išskirtinius atvejus bei naujus katalikiškos Rokiškio parapijos ribų bendruomenės narius. Šiuo straipsniu nepretenduojama į išsamų bendruomenės tyrimą, kaip minėta – tai apžvalginis straipsnis, kuriuo siekiama išskleisti tam tikrus bendruomenės gyvenimo aspektus.

**Krikšto vardai: kaip Rokiškio parapijiečiai savo vaikus vadino**

Išsamiausiai ir geriausiai vardų teikimo tendencijas ar net „madas“ tam tikru laikmečiu atskleidžia gimimo metrikai. Šis šaltinis įgalina stebėti krikšto vardų suteikimo dinamiką: kokie vardai tam tikru laikmečiu yra dažniausi arba kaip jų populiarumas kinta. Rokiškio Šv. apaštalo evangelisto Mato bažnyčios parapijoje XIX a. pradžioje tiek berniukų, tiek mergaičių vardų tendencijos kito mažai.

1802–1803 m.[[7]](#footnote-7) populiariausiame berniukų krikšto vardų trejetuke buvo Kazimieras, Juozapas ir Jonas (atitinkamai šiuo vardu pavadinti 17, 16 ir 15 berniukų). Taip pat dažnai parenkami buvo Pranciškaus, Antano, Justino, Stanislovo, Mykolo vardai, rečiau Motiejaus (Mato), Adomo, Benedikto, Ignoto, Tomo, Tado, Baltramiejaus, Petro (tik 4 per dvejus metus!), Vincento vardai. Tokie krikščioniški vardai kaip Laurynas, Aleksandras, Dominykas, Jeronimas, Jokūbas, Jurgis (!), Feliksas, Kristupas ir kiti buvo pasirinkti vos po tris-du kartus šiuo laikotarpiu. Pavieniais atvejais Šv. apaštalo evangelisto Mato parapijoje suteikti Chrizostomo, Blažiejaus, Kajetono, Klemenso, Kiprijono, Dovydo, Hipolito, Karolio, Leono, Anupro, Pauliaus, Rapolo ir Žygimanto[[8]](#footnote-8) vardai. Retesnius vardus vaikams nebūtinai suteikdavo kilmingi ar turtingi asmenys, o bent pora šių berniukų buvo nesantuokiniai vaikai. Po penkerių metų[[9]](#footnote-9) berniukams dažniausiai duodami tie patys Juozapo, Jono vardai, o Kazimiero vardas dabar dalinasi trečią vietą kartu su Justino vardu. Dažnesnis tampa Rapolo vardas, tačiau vos vienas berniukas buvo pavadintas Baltramiejumi, tik du – Benediktu. Marginaliai šiais metais pasitaikė Gustavo, Hiacinto, Julijono, Joachimo vardai[[10]](#footnote-10).

Antrojo dešimtmečio pradžioje Juozapu pakrikštytų berniukų daugiausia, tačiau kitaip nei anksčiau, labai dažnai berniukams tėvai parenka jau Pranciškaus ir Antano vardus. Tačiau Jono, Stanislovo ir Kazimiero vardai vis dar išlieka dažni. Kiti vardai – Ignotas, Vincentas, Augustinas, Benediktas, Jokūbas, Petras, Tomas ir kt. – kaip ir anksčiau, parenkami 4-7 berniukams. Tie patys Dovydo, Kajetono, Ferdinando, Felicijono[[11]](#footnote-11) ir kt. vardai Šv. apaštalo evangelisto Mato parapijoje išlieka labai reti. Vėlgi 1817–1818 m. Juozapas, Jonas ir Kazimieras buvo populiariausi vardai. Jono vardas iki tol buvo populiariausias vardas Lietuvoje visais Viduramžiais, o nuo XVII a. vidurio Lietuvoje įsitvirtinęs Kazimiero vardas, susijęs su šv. Kazimiero kulto plitimu[[12]](#footnote-12), savo pozicijas Rokiškio parapijoje išlaikė dar ir XIX a. pradžios. Šiais metais tik po vieną berniuką tėvai pakrikštijo retais Napoleono, Donato, Alfonso, Gabrieliaus, Leopoldo, Rudolfo vardais[[13]](#footnote-13). 1822–1823 m.[[14]](#footnote-14) po kiek daugiau nei 20 berniukų gavo Juozapo ir Antano vardus. Perpus mažiau naujagimių gavo Jono, Kazimiero, Ignoto, Motiejaus ir Vincento vardus. Žygimanto vardą gavo net trys berniukai[[15]](#footnote-15), o pavyzdžiui, Norberto, Anupro ir Rapolo[[16]](#footnote-16) tik po vieną. Per visą aptariamą laikotarpį be minėtų Bonaventūro, Leono, Gustavo ir kt. vardų, išskirtini ir tėvų parinkti Aloyzo, Apolinaro, Izidoriaus, Bonifaco, Eusebijaus ir Zacharijo vardai[[17]](#footnote-17).

XIX a. pradžioje Rokiškio bažnyčios parapijiečiai, suteikdami krikšto vardus mergaitėms, taip pat buvo gana pastovūs. 1802–1803 m. daugiausia mergaičių (24) gavo Barboros vardą, kiek mažiau (po 19) Agotos, Uršulės, Onos vardus. Kiek mažiau naujagimių buvo pakrikštytos Marijonos, Kotrynos, Teresės vardais, dar rečiau – Daratos, Ievos, Rozalijos, Domicelės, Elžbietos, Viktorijos vardais. Kitaip nei berniukų vardų atveju, pavieniais atvejais mergaitėms suteiktų vardų įvairovė kiek didesnė. Tiesa, tai šiandien gana gerai žinomi, tačiau irgi nepopuliarūs vardai: Apolonija, Morta, Teofilė, Scholastika, Liudvika, Bogumila, Jadvyga, Rachelė, Sofija[[18]](#footnote-18) ir kiti. 1807–1808 m. Barboros vardas išlieka populiariausias, po jo vėlgi rikiuojasi Onos ir Agotos vardai. Šiais metais atsiranda mergaičių, pakrikštytų Cecilijos, Karolinos, Gertrūdos ar Teklės[[19]](#footnote-19) vardu. Kai kurie iš šių ar 1802–1803 m. retsykiais suteiktų mergaitėms – Jadvyga, Darata, Gertrūda, Apolonija etc. – vardų Lietuvoje buvo nunykę dar XVII a. pirmoje pusėje[[20]](#footnote-20). 1812–1813 m. Barboros vardą iš pirmos vietos „išstumia“ išpopuliarėjęs Marijonos vardas. Kiek dažniau krikšto metrikuose užfiksuotas Karolinos vardas, tačiau didesnių pasikeitimų nėra. Reti šiais metais Felicijonos, Vilhelminos, Eufrozinos[[21]](#footnote-21) vardai. 1817–1818 m. tėvai dažniausiai pakrikštydavo dukteris Onos, Teresės ir Barboros vardais, taip pat dažnai suteikdavo Uršulės ir Agotos vardus, dvi mergaitės pakrikštytos Praksedos ir Honoratos[[22]](#footnote-22) vardu. 1822–1823 m., kaip ir šimtmečio pradžioje, populiariausi vardai tik keičiasi vietomis: Ona, Uršule ir Barbora buvo pakrikštyta daugiausia mergaičių. Karolina, šimtmečio pradžioje buvęs retas vardas, tėvų tampa toks pat mėgstamas kaip Marijona ar Darata.

 Visą straipsnį skaitykite žurnale

1. Pradinė metų atskaita tokia pasirinkta būtent dėl krikšto metrikų nuorašo palankesnės prieigos straipsnio autorei (*Rokiškio RKB gimimo, santuokos ir mirties metrikų knyga, 1802–1818 m.*, LVIA, f. 669, ap. 1, b. 314. (Šaltinis publikuojamas internete: <http://www.epaveldas.lt/vbspi/biRecord.do?biRecordId=95944>). Visos nuorodos straipsnyje pateikiamos į pirmines metrikas, nes tai originalus šaltinis su visa informacija, kurios dalis į nuorašą nepateko. [↑](#footnote-ref-1)
2. *Rokiškio parapija*. Prieiga internete: <http://www.rokiskioparapija.lt/istorija/>. [↑](#footnote-ref-2)
3. *Rokiškio Šv. Mato bažnyčios parapijos gimimo metrikų knyga, 1799–1811*; *Rokiškio Šv. Mato bažnyčios parapijos gimimo metrikų knyga, 1811–1826*; *Rokiškio Šv. Mato bažnyčios parapijos santuokos metrikų knyga 1777–1834*. Rokiškio Šv. apaštalo evangelisto Mato bažnyčia. [↑](#footnote-ref-3)
4. *Rokiškio dvaro ir miestelio inventorius, 1825 m.,* Rokiškio krašto muziejus, RKM-4035; *Lukštų dvaro inventorius, 1825 m.,* Rokiškio krašto muziejus, RKM-4035. [↑](#footnote-ref-4)
5. Sofija Tyzenhauzaitė, Reminiscensijos*apie imperatorių Aleksandrą I ir apie imperatorių Napoleoną I*, 2004. [↑](#footnote-ref-5)
6. Anelė Butkuvienė, *Garsios Lietuvos moterys*, Vilnius, 2008; Liudas Jovaiša, Krikšto vardai XVII a. pirmos pusės Lietuvoje, in: *Šventieji vyrai, šventosios moterys. Šventųjų gerbimas LDK XV–XVII a.*, Vilnius, 2005, p. 147–184; Elmantas Meilus, Rokiškio krašto miesteliai XV–XVIII a., in: *Rokiškis: miestas, kraštas, žmonės*, sud. Edmundas Rimša, Vilnius, 1999, p. 147–200; Vytautas Gasiūnas, *Rokiškis*, Rokiškis, 1978. [↑](#footnote-ref-6)
7. *Rokiškio Šv. Mato bažnyčios parapijos gimimo metrikų knyga, 1799–1811*, l. 21–36. [↑](#footnote-ref-7)
8. Ten pat, l. 24v, 22, 26v, 35v, 35, 29, 35, 35, 32v, 35, 23v, 26v, 26v. [↑](#footnote-ref-8)
9. Ten pat, l. 66–90v. [↑](#footnote-ref-9)
10. Ten pat, l. 79v (*Gustavus Theophilus*), 87v, 84 (*Juliannus Martelin*), 80 (*Joachim Valdemar*). [↑](#footnote-ref-10)
11. *Rokiškio Šv. Mato bažnyčios parapijos gimimo metrikų knyga, 1811–1826*, l. 7, 19v (*Cajetanus Onuphrius*), 14, 17. [↑](#footnote-ref-11)
12. L. Jovaiša, Krikšto vardai XVII a. pirmos pusės Lietuvoje, p. 169–170. [↑](#footnote-ref-12)
13. *Rokiškio Šv. Mato bažnyčios parapijos gimimo metrikų knyga, 1811–1826*, l. 62 (*Napoleon Donatus*, tėvų iš Kavoliškio – vienintelis berniukas, pavadintas Napoleonu), 65 (*Alfonsus Alexandrus Josephus*), 67 (*Gabriel Antonius*), 66 (*Leopoldus Fricericus*), 68v (*Rudolfus Alexander Julianus*, Ukmergės pavieto asesoriaus MD Antano Brunow vaikas). [↑](#footnote-ref-13)
14. Ten pat, l. 93v – 105. [↑](#footnote-ref-14)
15. Ten pat, l. 93v, 95, 98v. [↑](#footnote-ref-15)
16. Ten pat, l. 94v, 98. [↑](#footnote-ref-16)
17. Rokiškio Šv. Mato bažnyčios parapijos gimimo metrikų knyga, 1799–1811, l. 39v (*Aloisius, Apolinarus*), 44v , 45v (*Bonifacius*), 101, 122. [↑](#footnote-ref-17)
18. Ten pat, l. 31, 29v, 30, 30v, 33 (*Bogumila Martiana*, *Ludovica Petronela*), 30, 26v (*Sofia Rachela*). [↑](#footnote-ref-18)
19. Ten pat, l. 71v, 69v (*Carolina Pelagia*), 85v, 80v. [↑](#footnote-ref-19)
20. L. Jovaiša, Krikšto vardai XVII a. pirmos pusės Lietuvoje, p. 170–171. [↑](#footnote-ref-20)
21. Rokiškio Šv. Mato bažnyčios parapijos gimimo metrikų knyga, 1811–1826, l. 9, 13v, 17. [↑](#footnote-ref-21)
22. Ten pat. l, 62v, 67v, 64v. [↑](#footnote-ref-22)